Valko-Venäjä / Ukrainan sodan vastustaminen, valkovenäläiset sotilaat Ukrainassa

Belarus / Opposing the war in Ukraine, Belarusian soldiers in Ukraine

**Kysymykset**

1. Millaista Venäjän Ukrainassa käymää sotaa vastustavaa mielenosoitustoimintaa Valko-Venäjällä on ollut?  
  
2. Onko sodanvastaisiin mielenosoituksiin osallistuneisiin henkilöihin kohdistunut pidätyksiä, rikossyytteitä, tuomioita, etsintäkuulutuksia tai muita viranomaistoimia? Minkälaisia seuraamuksia ja rangaistuksia on annettu henkilöille, jotka ovat vastustaneet Ukrainan sotaa esimerkiksi sosiaalisessa mediassa tai jotka ovat tukeneet rahallisesti Ukrainaa?   
  
3. Löytyykö tietoa siitä, että 10.3.2022 Minskissä järjestettyyn, Ukrainan sotaa vastustaneeseen protestiin osallistuneita vastaan olisi aloitettu viranomaistoimia?   
  
4. Onko Valko-Venäjä lähettänyt sotilaita Ukrainan sotaan?

***Questions***

1. What kind of protest activity opposing Russia’s war in Ukraine has there been in Belarus?   
  
2. Have those who took part in the anti-war protests been subjected to arrests, criminal charges, convictions or searches or been targeted by authorities in other ways? What kind of consequences and punishments have been imposed to those people, who have opposed the war in Ukraine, for example, in social media, or who have provided financial support to Ukraine?  
  
3. Is there any information available about whether those who participated in an anti-war protest in Minsk on March 10, 2022 have been targeted by authorities?  
  
4. Has Belarus sent soldiers to the war in Ukraine?

Tilannetta Valko-Venäjällä vuoden 2020 presidentinvaalien jälkeen on aiemmin käsitelty seuraavissa kyselyvastauksissa:

*9.12.2022 ”Valko-Venäjä / Vuoden 2020 presidentinvaalien jälkeisiin mielenosoituksiin osallistuneisiin henkilöihin kohdistuva viranomaismielenkiinto”.[[1]](#footnote-1)*

*2.11.2021 ”Valko-Venäjä / Vuoden 2020 presidentinvaalit, viranomaismielenkiinnon kohteena olevat ryhmät, mielenosoittajien tuomiot”.[[2]](#footnote-2)*

*21.9.2021 ”Valko-Venäjä / Oikeusapu, oikeudenmukainen oikeudenkäynti, valittaminen rikosasioissa, vankilaolosuhteet”.[[3]](#footnote-3)*

*11.1.2021 ”Valko-Venäjä / Vuoden 2020 presidentinvaalit, oppositioaktivistit, lasten huostaanotto poliittisin motiivein”.[[4]](#footnote-4)*

## Millaista Venäjän Ukrainassa käymää sotaa vastustavaa mielenosoitustoimintaa Valko-Venäjällä on ollut?

Valko-Venäjällä järjestettiin joitakin pienimuotoisia mielenilmauksia heti Venäjän Ukrainaan kohdistaman suurhyökkäyksen ensimmäisenä päivänä 24.2.2022. Mielenilmauksia järjestettiin ainakin Žlobinin, Vaukavyskin, Homelin ja Maladzetšnan kaupungeissa. Silminnäkijöiden mukaan Homelissa otettiin kiinni mies kadulla. Ennen poliisin kiinniottoa mies ehti kirjoittaa aitaan ainoastaan sanan ”Putin”. Maladzetšnassa sodanvastaiseen mielenosoitukseen mennyt nainen otettiin kiinni hänen kantaessaan valko-puna-valkoista lippua.[[5]](#footnote-5) Valko-Venäjän kansantasavallan historiallinen valko-puna-valkoinen lippu on noussut Valko-Venäjän opposition symboliksi.[[6]](#footnote-6)

Suurimmat sodanvastaiset mielenosoitukset järjestettiin eri puolilla Valko-Venäjää 27.2.2022 ja 28.2.2022. Valko-Venäjällä järjestettiin 27.2.2022 niin kutsuttu kansanäänestys perustuslakimuutoksista. Valkovenäläiset kokoontuivat kansanäänestyksen varjolla useisiin pieniin sodanvastaisiin mielenosoituksiin. Äänestyspaikkojen lähellä huudettiin sodanvastaisia iskulauseita, ja niitä kirjoitettiin myös äänestyslippuihin. Mielenosoitukset hajaannutettiin ankarasti. Mielenosoitukseen osallistujien määrästä ei ole tarkkaa tietoa. Näiden kahden päivän aikana Valko-Venäjällä otettiin kiinni yli 1 100 henkilöä mielenosoitusten ja julkisten ei-toivottujen kommenttien vuoksi.[[7]](#footnote-7)

Valkovenäläisen ihmisoikeuskeskus Vjasnan (valkoven. Вясна) 9.4.2022 julkaisemassa artikkelissa todetaan, että sodanvastaisia protesteja on järjestetty 25 eri kaupungissa Valko-Venäjällä.[[8]](#footnote-8) Suurimmat mielenosoitukset järjestettiin pääkaupunki Minskissä. Minskissä Ukrainan suurlähetystön luokse alettiin 27.2.2022 tuoda joukoittain kukkia. Ensin poliisit pyysivät kukkia tuoneita henkilöitä hajaantumaan, minkä jälkeen joitakin heistä otettiin kiinni luvattomaan joukkotapahtumaan osallistumisesta. Samana päivänä Minskissä useita henkilöitä kerääntyi Valko-Venäjän yleisesikunnan rakennuksen eteen osoittamaan mieltä sotaa vastaan. Vjasnan mukaan jonkin ajan päästä turvallisuusjoukot alkoivat ottaa mielenosoittajia kiinni voimakeinoja käyttäen. Kiinnioton aikana mielenosoittajia hakattiin pampuilla, minkä jälkeen heitä kidutettiin ja pidettiin epäinhimillisissä oloissa pidätyskeskuksissa. Jotkut kiinniotetut eivät saaneet ruokaa useaan päivään.[[9]](#footnote-9)

Helmikuun lopulla järjestettyjen isojen mielenosoituksen jälkeen Valko-Venäjällä on järjestetty pieniä, yleensä yhden henkilön järjestämiä, sodanvastaisia mielenilmauksia. Esimerkiksi 1.3.2022 minskiläinen nainen järjesti yhden hengen mielenosoituksen Lokakuun aukiolla Minskissä. Nainen kantoi keltasinisiä ilmapalloja sekä julistetta, jossa luki ”Lopettakaa sota”. Turvallisuusjoukot ottivat naisen kiinni. Maaliskuun alussa Minskissä otettiin kiinni sodanvastaisia lentolehtisiä jakaneita henkilöitä. Vitsebskissä otettiin 15.2.2022 kiinni Ukrainan lipun värisiä sekä valko-puna-valkoisia nauhoja käyttänyt henkilö.[[10]](#footnote-10)

## Onko sodanvastaisiin mielenosoituksiin osallistuneisiin henkilöihin kohdistunut pidätyksiä, rikossyytteitä, tuomioita, etsintäkuulutuksia tai muita viranomaistoimia? Minkälaisia seuraamuksia ja rangaistuksia on annettu henkilöille, jotka ovat vastustaneet Ukrainan sotaa esimerkiksi sosiaalisessa mediassa tai jotka ovat tukeneet rahallisesti Ukrainaa?

Ihmisoikeuskeskus Vjasna toteaa 9.4.2022 julkaistussa artikkelissa, että Valko-Venäjällä on otettu kiinni ainakin 1 500 henkilöä sodanvastaisten protestien vuoksi sen jälkeen, kun Venäjä aloitti täysimittaisen hyökkäyksen Ukrainaan. Suurinta osaa heistä syytetään hallinnollisista rikkomuksista, ja osaa vastaan on avattu rikosasioita.[[11]](#footnote-11)

YK:n erikoisraportoijan 20.7.2022 julkaisemassa, Valko-Venäjän ihmisoikeustilannetta käsittelevässä raportissa todetaan, että helmikuusta 2022 lähtien viranomaiset ovat kohdistaneet sortotoimia kaikkiin niihin ihmisryhmiin, jotka ovat protestoineet tai ilmaisseet huolensa koskien Valko-Venäjän roolia Venäjän Ukrainaan kohdistamassa hyökkäyksessä. Mielenosoittajia on tuomittu hallinnolliseen arestiin. Rikosasioita on avattu henkilöitä vastaan sodanvastaisista toimista ja ilmaisuista, kuten julisteista, lentolehtisistä, graffiteista, viranomaisille lähetetyistä sodanvastaisista kirjeistä, sosiaalisessa mediassa julkaistuista sodanvastaisista lausunnoista sekä Ukrainan lippua symboloivien keltasinisten nauhojen käyttämisestä.[[12]](#footnote-12) Vjasnan 8.8.2022 julkaisemassa artikkelissa todetaan, että Vjasna on tietoinen lukuisista rikossyytteistä liittyen sodanvastaisiin lausuntoihin sekä muuhun Ukrainalle osoitettuun solidaarisuuteen perustuen. Rikosasioita on avattu sosiaalisessa mediassa julkaistuista sodanvastaisista ja venäläisvastaisista lausunnoista, tietojen levittämisestä venäläisten joukkojen liikkeistä Valko-Venäjän alueella sekä yrityksistä häiritä venäläisen sotilaskaluston liikkumista rautateillä.[[13]](#footnote-13)

Vjasnan 2.11.2022 julkaisemassa, ihmisoikeustilannetta Valko-Venäjällä lokakuussa 2022 käsittelevässä katsauksessa todetaan, että kansalaisia syytetään edelleen kaikenlaisen sodanvastaisen protestin ja ilmaisun vuoksi.[[14]](#footnote-14) Vjasnan 2.12.2022 julkaisemassa artikkelissa todetaan, että ihmisoikeusaktivistit saavat päivittäin tietoa viranomaisten toimintaa ja Ukrainan sotaa vastaan protestoiviin henkilöihin kohdistuvasta syytetoiminnasta.[[15]](#footnote-15) Ihmisoikeusjärjestö Human Constanta on kiinnittänyt huomiota ekstremismin vastaisen lainsäädännön soveltamisesta niiden henkilöiden syyttämiseen, jotka eivät hyväksy Ukrainan sotaa ja Valko-Venäjän osallisuutta taisteluihin.[[16]](#footnote-16) Ihmisoikeusaktivistien mukaan turvallisuusjoukot pakottavat poliittisin syin kiinniotettuja henkilöitä tekemään niin kutsuttuja katumusvideoita kidutuskeinoja käyttäen tai kidutuksella uhaten.[[17]](#footnote-17)

Alla esitellään esimerkkejä julkisissa lähteissä mainituista viranomaistoimista, joita on kohdistettu Valko-Venäjällä sodanvastaiseen toimintaan osallistuneisiin henkilöihin.

**Mielenosoittajat**

Kuten edellä todetaan, suurimmat sodanvastaiset mielenosoitukset Valko-Venäjällä järjestettiin 27.–28.2.2022, minkä aikana viranomaiset ottivat kiinni noin 1 100 henkilöä mielenosoitusten ja ei-toivottujen kommenttien vuoksi. Suurin osa kiinniotetuista tuomittiin 10–30 päivän hallinnolliseen arestiin.[[18]](#footnote-18) Deutsche Wellen 3.3.2022 julkaisemassa artikkelissa todetaan, että ihmisoikeusaktivistien mukaan mielenosoittajia tuomittiin enimmäkseen luvattomiin joukkotapahtumiin osallistumisesta (hallintolain 24.23 §), lievästä huliganismista (hallintolain 19.1 §) tai poliisin tottelemattomuudesta (hallintolain 24.3 §).[[19]](#footnote-19) Vjasnan mukaan Minskissä 27.–28.2.2022 kiinniotetuille laadittiin kiinniotosta lähes samanlaiset pöytäkirjat, joissa heitä syytettiin luvattomiin joukkotapahtumiin osallistumisesta ja iskulauseiden ”Ei sodalle”, ”Kunnia Ukrainalle” ja ”Kauan eläköön Valko-Venäjä” huutamisesta. Kiinniotettujen suuren määrän vuoksi tuomarit käsittelivät jotkut tapaukset jopa seitsemässä minuutissa.[[20]](#footnote-20)

Aleksandr Komar ja Andrei Andrejev tuomittiin Minskissä 29.8.2022 sen perusteella, että he kulkivat 27.2.2022 sodanvastaisessa mielenosoituksessa Minskissä kohti heidän edellään kävelevää sotilasta. Molemmat miehet tuomittiin sisäasiainhallinnon työntekijään kohdistetusta väkivallasta tai väkivallalla uhkailusta (rikoslain 364 §). Lisäksi Komar tuomittiin ekstremistisen ryhmän perustamisesta tai sen toimintaan osallistumisesta (rikoslain 361-1 §) maanalaisen Peramoga-vastarintaliikkeen toimintaan osallistumisen vuoksi. Andrejev tuomittiin kahdeksi vuodeksi ja Komar kolmeksi vuodeksi vapaudenmenetykseen tiukan turvatason rangaistussiirtolaan. Kiinnioton aikana Komar joutui pahoinpidellyksi. Andrejevista julkaistiin välittömästi kiinnioton jälkeen katumusvideo. Andrejevia ei hakattu, mutta hänet heitettiin lattialle ja häntä uhkailtiin muun muassa seksuaalisella väkivallalla. Kiinnioton jälkeen hänelle ei annettu ruokaa viiteen päivään.[[21]](#footnote-21)

Kuten edellä todetaan, helmikuun lopulla järjestettyjen isojen mielenosoituksen jälkeen Valko-Venäjällä on järjestetty pieniä, yleensä yhden henkilön järjestämiä, sodanvastaisia mielenilmauksia. Esimerkiksi huhtikuussa 2022 Minskissä otettiin kiinni paikallinen opiskelija, joka tuomittiin 15 päivän hallinnolliseen arestiin hallintolain 24.23 §:n nojalla (luvattomaan joukkotapahtumaan osallistuminen). Opiskelija oli huutanut parvekkeella iskulauseen ”Kunnia Ukrainalle”. Huhtikuussa Brestissä otettiin kiinni Venäjän konsulaatin luona sodanvastaisen julisteen kanssa seisonut henkilö. Ennen kiinniottoa henkilö ehti seistä julisteen kanssa 10 minuuttia. Hänet tuomittiin 10 päivän hallinnolliseen arestiin.[[22]](#footnote-22)

Luvattomasta mielenosoituksesta on rangaistu myös Ukrainan lipun värisiä nauhoja käyttäneitä tai Ukrainan lipun sosiaalisessa mediassa julkaisseita henkilöitä. Esimerkiksi Babruiskissa paikallinen historianopettaja tuli kouluun käyttäen asusteessaan sinikeltaista nauhaa. Nainen otettiin töissä kiinni, ja hänet tuomittiin sakkoihin. Myöhemmin hänet irtisanottiin työpaikastaan.[[23]](#footnote-23) Navapolatskissa paikallinen nainen tuomittiin 15 päivän hallinnolliseen arestiin ikkunaan laitettujen keltasinisten paperien vuoksi hallintolain 24.23 §:n nojalla.[[24]](#footnote-24) Katolilainen pappi Aleksandr Baran tuomittiin 10 päivän hallinnolliseen arestiin Ukrainan lipun julkaisemisesta Facebook-sivullaan 24.2.2022. Teko rinnastettiin mielenosoitukseen.[[25]](#footnote-25)

Hallintolain 24.23 nojalla tuomittiin Homelissa myös ukrainalaisille pakolaislapsille suunnatun juhlan järjestäjät. Toinen järjestäjistä tuomittiin seitsemän päivän hallinnolliseen arestiin, ja toinen 640 ruplan (noin 240 euron) sakkoihin.[[26]](#footnote-26)

**Sodanvastaisen mielipiteen ilmaisseet henkilöt**

Julkisesti saatavilla olevista lähteistä löytyy useita esimerkkejä viranomaistoimista, joita on kohdistettu sodanvastaisia sosiaalisen median julkaisuja tai graffiteja tehneisiin henkilöihin.

Kesäkuussa 2022 Ljudmila Romanovitš tuomittiin 1,5 vuodeksi vapaudenmenetykseen yleisen turvatason rangaistussiirtolaan presidentin loukkaamisesta (rikoslain 368 §:n m. 1). Romanovitš oli lähettänyt maaliskuussa 2022 presidentinhallinnon verkkosivuille protestikirjeen. Kirjeessä nainen ilmaisi vastustavansa Valko-Venäjän osallistumista Ukrainan sotaan. Hänet otettiin kiinni 4.4.2022, minkä jälkeen hänet määrättiin tutkintavankilaan. Syytteiden julkistamisen myötä kävi ilmi, että syytteeseenpanon perusteena oli Romanovitšin kirjeessä käyttämä vallananastaja-sana.[[27]](#footnote-27)

Toukokuussa 2022 Igor Fedorov tuomittiin Baranovitšissa kahdeksi vuodeksi vapaudenmenetykseen yleisen turvatason rangaistussiirtolaan presidentin loukkaamisesta (rikoslain 368 §:n m. 1). Fedorov todettiin syylliseksi siitä, että hän jätti Aljaksandr Lukašenkan kuvan alle negatiivisen, sodanvastaisen kommentin 24.2.2022. Fedorov oli kommentin jättämishetkellä Puolassa, mutta hän palasi Valko-Venäjälle osallistuakseen kansanäänestykseen 27.2.2022. Hänet otettiin kiinni äänestyspaikan lähellä ja määrättiin tutkintavankilaan.[[28]](#footnote-28)

Heinäkuussa 2022 20-vuotias opiskelija Danuta Perednja tuomittiin 6,5 vuodeksi vapaudenmenetykseen yleisen turvatason rangaistussiirtolaan. Naista syytettiin Valko-Venäjän kansallista etua vahingoittamaan pyrkivistä toimista (rikoslain 361 §:n m. 3) sekä presidentin loukkaamisesta (rikoslain 368 §:n m. 1). Perednja otettiin kiinni 28.2.2022 hänen julkaistuaan eräässä Mahiljoun kaupungin keskusteluryhmässä tekstin, jossa kritisoitiin Putinin ja Lukašenkan toimia Ukrainan sodan suhteen ja kehotettiin katumielenosoituksiin. Perednja erotettiin yliopistosta rikosasian avaamisen jälkeen, ja hänet lisättiin terrorismitoimintaan osallistuvien henkilöiden listalle.[[29]](#footnote-29)

Heinäkuussa 2022 62-vuotias Aleksei Vetšerni tuomittiin videopalvelu TikTokissa julkaistusta sodanvastaisesta runosta, jonka tuomioistuin tulkitsi sisältävän Lukašenkaan kohdistuvan loukkauksen. Mies tuomittiin vuodeksi ja yhdeksäksi kuukaudeksi vapaudenmenetykseen rangaistussiirtolaan.[[30]](#footnote-30)

Heinäkuussa 2022 Ljah'avitšyssa Aleksandr Kasumov tuomittiin rikoslain 341 §:n nojalla (rakennusten häpäisy ja omaisuuden vahingoittaminen) 1,5 vuoden vapaudenrajoitukseen ilman määräämistä avotyyppiseen rangaistuslaitokseen. Syyttäjän mukaan Kasumov oli tehnyt sodanvastaisia graffiteja huhti- ja toukokuussa.[[31]](#footnote-31)

Heinäkuussa 2022 Kobrynissa tuomittiin Vladimir Kovalev rakennusten häpäisystä ja omaisuuden vahingoittamisesta (rikoslain 341 §) kahdeksi vuodeksi vapaudenrajoitukseen ilman määräämistä avotyyppiseen rangaistuslaitokseen. Syyttäjän mukaan maaliskuussa 2022 Kobrynin kaupungissa tehtiin rakennusten julkisivuille sodanvastaisia graffiteja, joissa luki muun muassa ”Kunnia Ukrainalle” ja ”Kuolema venäläisille miehittäjille”. Kovalev tunnistettiin valvontakameroiden avulla, ja hänen kotonaan suoritettiin kotietsintä.[[32]](#footnote-32)

Elokuussa 2022 Homelissa tuomittiin 19-vuotias Ilja Veremejev 6,5 vuodeksi vapaudenmenetykseen tiukan turvatason rangaistussiirtolaan yrityksestä järjestää joukkolevottomuuksia (rikoslain 293 §:n m. 1 & 14 §:n m. 1) sekä yhteiskunnalliseen vihaan yllyttämisestä (rikoslain 130 §:n m. 1). Veremejev tuomittiin hänen helmikuussa 2022 Telegram-keskusteluryhmiin lähettämiensä viestien perusteella. Ihmisoikeuskeskus Vjasnan mukaan ilmeisesti Veremejev ilmaisi viesteissä reaktionsa Ukrainan sotaan.[[33]](#footnote-33)

Elokuussa 2022 kiinniotettu Boris Kaizer tuomittiin vuodeksi ja kolmeksi kuukaudeksi vapaudenmenetykseen yleisen turvatason rangaistussiirtolaan presidentin loukkaamisesta (rikoslain 368 §:n m. 1). Retšytsassa asuvan Kaizerin tuomion perusteena oli video, jonka hänen poikansa oli vahingossa lähettänyt erään tehtaan työkeskusteluryhmään. Video oli kuvattu perhejuhlan aikana, ja siinä Kaizer tuomitsee Lukašenkan toimet ja ennustaa Venäjän häviävän sodan Ukrainaa vastaan.[[34]](#footnote-34)

Elokuun lopulla 2022 videopalvelu TikTokin käyttäjä otettiin kiinni hänen julkaistuaan videoita, joissa hän ilmaisee tukevansa Ukrainaa ja vastustavansa Venäjän armeijaa. Syyskuun alussa toinen henkilö otettiin kiinni hänen TikTokissa Ukrainalle osoittamansa tuen perusteella. Hänestä kuvattiin ja julkaistiin katumusvideo, jossa hänet pakotettiin julkisesti osoittamaan tukensa Venäjälle.[[35]](#footnote-35) Julkisesti saatavilla olevista lähteistä ei tässä vaiheessa löydy tietoa henkilöille mahdollisesti langetetuista tuomioista.

Syyskuussa 2022 Pavel Larin tuomittiin Minskissä 1,5 vuodeksi vapaudenmenetykseen yleisen turvatason rangaistussiirtolaan viranomaisten ja presidentin loukkaamisesta (rikoslain 369 § ja 368 §). Larin tuomittiin yhteensä kolmesta viestipalvelu Telegramissa esitetystä kommentista. Tuomioistuin ei julkaissut Larinin kommentteja, mutta yhden niistä kerrotaan liittyneen Ukrainan sotaan. Larin oli ollut pidätettynä 14.6.2022 lähtien. Helmikuussa 2022 hänet oli tuomittu 15 päiväksi hallinnolliseen arestiin hänen julkaistuaan eräässä keskusteluryhmässä Ukrainan sotaa vastustavan viestin.[[36]](#footnote-36)

Lokakuussa 2022 Dmitri Šabetnik tuomittiin 2,5 vuodeksi vapaudenmenetykseen yleisen turvatason rangaistussiirtolaan etniseen vihaan yllyttämisestä (rikoslain 130 §:n m. 1). Mies oli julkaissut 25.2.2022 sosiaalisessa mediassa uutislinkkejä Venäjän hyökkäyksestä Ukrainaan. Šabetnik oli otettu kiinni kesäkuussa väkivaltaa käyttäen.[[37]](#footnote-37)

Marraskuussa 2022 hallinnolle myötämieliset Telegram-kanavat kertoivat Retšytsassa asuvan Pavel Guštšinan kiinniotosta. Mies oli näyttänyt keskisormea venäläisille sotilaille, minkä jälkeen mellakkapoliisit ottivat hänet kiinni. Guštšinasta kuvatulla ja julkaistulla katumusvideolla hänet pakotettiin pyytämään anteeksi ja sanomaan, että hän oli erehtynyt luullessaan Valko-Venäjällä olevien venäläisjoukkojen hyökkäävän Ukrainaa vastaan, sillä todellisuudessa joukot suojelevat valkovenäläisiä. Guštšina määrättiin 15 päivän hallinnolliseen arestiin.[[38]](#footnote-38)

Marraskuussa 2022 Andrei Kirpitšenko otettiin kiinni kadulla Mahiljoussa. Häntä syytetään videopalvelu TikTokissa julkaistussa livelähetyksessä julkisen tuen osoittamisesta Ukrainalle ja Ukrainan armeijalle. Turvallisuusjoukot pakottivat miehen sanomaan katumusvideolla tukevansa Venäjän armeijaa. Lisäksi hänet pakotettiin laulamaan Voitonpäivä-laulua.[[39]](#footnote-39)

**Venäjän sotilaskalustoa kuvanneet henkilöt**

Ihmisoikeusjärjestö Human Constantan mukaan kuvien ja videoiden välittäminen Venäjän sotilaskalustosta ja joukoista rinnastetaan Valko-Venäjällä ekstremistisen toiminnan avustamiseen. Kuvia ja videoita eri Telegram-kanaville lähettäneitä henkilöitä on tuomittu rikoslain 361-4 §:n nojalla (ekstremistisen toiminnan avustaminen). Lisäksi elokuussa 2022 Homelin alueella henkilöä vastaan nostettiin syytteet valtionpetoksesta (rikoslain 356 §) tietojen välittämisestä ”ulkomaalaisen järjestön kontrolloimalle” Telegram-kanavalle. Human Constantan mukaan kyseessä on ensimmäinen tapaus valtionpetospykälän käytöstä sotilaskalustoa koskevien tietojen välittämisestä.[[40]](#footnote-40) Venäläisestä sotilaskalustosta on välitetty tietoja erityisesti Telegramissa Belaruski Hajun -kanavalle (valkoven. Беларускі Гаюн). Belaruski Hajun kerää tietoa sotilaallisesta toiminnasta Valko-Venäjän alueella. Viranomaiset tunnustivat kanavan 16.3.2022 ekstremistiseksi ryhmäksi.[[41]](#footnote-41)

Huhtikuussa 2022 Barysaussa avattiin rikosasia ekstremistisen toiminnan avustamisesta (rikoslain 361-4 §:n m. 1). Rikosasia avattiin taksikuskia vastaan, joka kieltäytyi kuljettamasta venäläistä sotilasta. Tapauksesta kuvattu video levisi netissä huhtikuussa 2022, minkä jälkeen taksikuski otettiin kiinni. Taksikuskista kuvatulla ja julkaistulla katumusvideolla hän myöntää lähettäneensä sotilaan kanssa käydystä keskustelusta videon eräälle Telegram-kanavalle. Miestä vastaan avattiin rikosasia siitä, että hän väitetysti lähetti videon sotilaskaluston liikkeistä.[[42]](#footnote-42)

Kesäkuussa 2022 Brestissä tuomittiin Olga Bujan neljäksi vuodeksi vapaudenrajoitukseen ilman määräämistä avotyyppiseen rangaistuslaitokseen ekstremistisen toiminnan avustamisesta (rikoslain 361-4 §:n m. 1). Bujan kuvasi 21.3.2022 venäläisestä sotilaskalustosta videon ja lähetti sen Telegram-kanava Belaruski Hajunille. Tämän jälkeen turvallisuusjoukot alkoivat etsiä videon lähettänyttä henkilöä. Bujanin henkilöllisyys saatiin selville videokameroiden avulla. Bujan otettiin kiinni, minkä jälkeen hänestä nauhoitettiin ja julkaistiin katumusvideo.[[43]](#footnote-43)

Heinäkuussa 2022 Brestissä tuomittiin opiskelija Aleksandr Zagdai 2,5 vuodeksi vapaudenmenetykseen ekstremistisen toiminnan avustamisesta (rikoslain 361-4 §:n m. 1). Zagdai otettiin kiinni kesäkuussa 2022, ja hänet määrättiin tutkintavankilaan. Rikostutkinnan mukaan hän lähetti viranomaisten ekstremistiseksi tunnustamalle Telegram-kanavalle tietoja lentokoneiden liikkeistä Baranovitšissa.[[44]](#footnote-44)

Elokuussa 2022 Homelissa tuomittiin Andrei Utkin kahdeksi vuodeksi vapaudenmenetykseen yleisen turvatason rangaistussiirtolaan ekstremistisen toiminnan avustamisesta (rikoslain 361-4 §:n m. 1). Utkin otettiin kiinni 31.3.2022 ja häntä pidettiin tutkintavankilassa oikeudenkäyntiin saakka. Utkin tuomittiin valokuvan lähettämisestä venäläisen sotilaskaluston liikkeistä Telegram-Kanava Belaruski Gajunille.[[45]](#footnote-45)

Elokuussa 2022 Homelissa tuomittiin Anna Pyšnik kolmeksi vuodeksi vapaudenmenetykseen yleisen turvatason rangaistussiirtolaan ekstremistisen toiminnan avustamisesta (rikoslain 361-4 §:n m. 2). Pyšnik otettiin kiinni maaliskuussa 2022 hänen välitettyään eräälle Telegram-kanavalle helikopterien liikkeistä kuvatun videon.[[46]](#footnote-46)

Syyskuussa 2022 Homelissa tuomittiin Pavel Nozdrja kahdeksi vuodeksi vapaudenmenetykseen yleisen turvatason rangaistussiirtolaan ekstremistisen toiminnan avustamisesta (rikoslain 361-4 §). Nozdrja oli otettu kiinni toukokuussa hänen välitettyään venäläisen sotilaskaluston kuvia Telegram-kanava Belaruski Hajunille.[[47]](#footnote-47)

Syyskuussa 2022 Brestissä tuomittiin Anton Maljuga kolmeksi vuodeksi vapaudenmenetykseen yleisen turvatason rangaistussiirtolaan ekstremistisen toiminnan avustamisesta (rikoslain 361-4 §:n m. 1) sekä valtionsalaisuuksia sisältävien tietojen laittomasta keräämisestä (rikoslain 375-1 §). Mies tuomittiin siitä, että hän keräsi tietoja sotilasyksiköiden sijainnista Ukrainan sodan ensimmäisinä päivinä, merkitsi sotilasyksiköiden sijainnit karttaan ja lähetti tiedot Ukrainassa olevalle henkilölle. Lisäksi mies lähetti viestejä ekstremistiseksi tunnustetuille Telegram-tunnuksille.[[48]](#footnote-48)

Syyskuussa 2022 Homelissa tuomittiin Oleg Hromyh 3,5 vuodeksi vapaudenmenetykseen tiukan turvatason rangaistussiirtolaan ekstremistisen toiminnan avustamisesta (rikoslain 361-4 §:n m. 2). Hromyh oli lähettänyt kuvia ja videoita venäläisestä sotilaskalustosta ekstremistisiksi tunnustetuille Telegram-kanaville.[[49]](#footnote-49)

Joulukuussa 2022 Homelissa Irina Abdukerina tuomittiin neljäksi vuodeksi vapaudenmenetykseen yleisen turvatason rangaistussiirtolaan sekä 3 200 ruplan (noin 1 200 euron) suuruiseen sakkoon. Abdukerina oli otettu kiinni 5.4.2022. Nainen kertoo hänestä kuvatulla ja julkaistulla katumusvideolla kiinnioton syynä olleen se, että hän kuvasi venäläisen sotilaskaluston liikkeitä puhelimellaan ja välitti kuvaamansa Telegram-kanava Belaruski Hajunille. Abdukerina tuomittiin ekstremistisen toiminnan avustamisesta (rikoslain 361-4 §:n m. 1), Valko-Venäjän tasavallan halventamisesta (rikoslain 369-1 §) sekä vihaan yllyttämisestä (rikoslain 130 §:n m. 1). Abdukerina on kotoisin Ukrainan rajan lähellä sijaitsevasta pienestä H'oinikin kaupungista. Kaupungissa on ollut sijoitettuna paljon venäläisiä joukkoja, ja Venäjän armeija on käynnistänyt kaupungista rakettihyökkäyksiä Ukrainaan.[[50]](#footnote-50)

**Rautatiepartisaanit**

Sodan alkamisen jälkeen niin kutsutut rautatiepartisaanit ovat pyrkineet häiritsemään venäläisten joukkojen ja sotilaskaluston liikkumista Valko-Venäjän rautateillä esimerkiksi tuhoamalla rautatieliikenteen ohjaukseen käytettäviä asetinlaitteita.[[51]](#footnote-51) Vjasnan 9.4.2022 julkaisemassa artikkelissa todetaan, että turvallisuusjoukot ovat etsineet ja ottaneet kiinni rautatiepartisaaneja sellaisista kaupungeista, joissa rautateihin on kohdistettu sabotaasia. Esimerkiksi Baranavitšyn kaupungissa turvallisuusjoukot ovat etsineet rautatiepartisaaneja aiemmin poliittisiin motiiveihin käytettyjen pykälien nojalla kiinniotettujen tai tuomittujen keskuudesta.[[52]](#footnote-52) Nastojaštšeje vremja -uutiskanavan (ven. Настоящее Время) 25.4.2022 julkaiseman artikkelin mukaan maaliskuussa 2022 rautateiden toiminnan häiriöön liittyviä kiinniottoja tehtiin lähes päivittäin. Tiedossa on kaikkiaan yli 60 viranomaisten 24.2.2022 jälkeen tekemää rautatiepartisaanien kiinniottoa. Kiinniottojen yhteydessä joitakin kiinniotettuja ammuttiin jalkoihin.[[53]](#footnote-53) Svetlahorskissa kiinniotettujen rautatiepartisaanien tapauksessa Valko-Venäjän tutkintakomitea on todennut, että kiinniotettuja voi odottaa kuolemantuomio. Miehet otettiin kiinni maaliskuussa 2022 sen jälkeen, kun Svetlahorskissa sytytettiin relekaappi tuleen. Ihmisoikeuskeskus Vjasnan lakimies on todennut, ettei hän usko tapauksessa voitavan soveltaa kuolemanrangaistusta, sillä teko tehtiin ennen kuolemanrangaistuksen laajemman soveltamisen mahdollistavien lakimuutosten voimaanastumista.[[54]](#footnote-54)

Suurimmassa osassa rautatiepartisaaneihin liittyvissä tapauksissa tuomioistuimet eivät ole vielä antaneet tuomioita. Julkisesti saatavilla olevista lähteistä löytyy tässä vaiheessa tietoa joistakin annetuista tuomioista. Esimerkiksi heinäkuussa 2022 Polatskissa tuomittiin paikallinen asukas kolmeksi vuodeksi vapaudenmenetykseen rangaistussiirtolaan kulkuvälineen tai kulkuyhteyden tahallisesta käyttökelvottomaksi saattamisesta (rikoslain 309 §:n m. 1). Tuomittu oli vaurioittanut rautateiden mekanismia ja sytyttänyt relekaapin tuleen.[[55]](#footnote-55)

Syyskuussa 2022 Vitsebskissä tuomittiin Sergei Konovalov 15 vuoden vapaudenmenetykseen tiukan turvatason rangaistussiirtolaan sekä sakkoihin. Valko-Venäjän rautateiden työntekijänä työskennellyt Konovalov otettiin kiinni 6.3.2022 terroriteon valmistelusta. Sisäministeriön mukaan mies suunnitteli poistavansa käytöstä rautatieliikenteen turvallisuutta varmistavat järjestelmät. Hänet todettiin syylliseksi useiden eri rikoslain pykälien nojalla. Valko-Venäjän rautatietyöntekijöiden yhteisön mukaan Konovalovilla ei ollut työssään pääsyä raiteisiin, vaan hän työskenteli toimistossa. Konovalovin kiinniottoa edelsi työpaikalla sattunut kiista, josta kanneltiin viranomaisille.[[56]](#footnote-56)

Lokakuussa 2022 Mahiljoussa tuomittiin Aleksei Šiškovets 11 vuodeksi vapaudenmenetykseen tiukan turvatason rangaistussiirtolaan. Šiškovets tuomittiin terrorismista (rikoslain 289 §) ja aseellisen ryhmittymän toimintaan osallistumisesta vieraan valtion alueella (rikoslain 361-3 §). Šiškovetsin kerrotaan olevan yksi maaliskuussa 2022 kiinniotetuista rautatiepartisaaneista. Sisäministeriön mukaan Šiškovets liittyi vuoden 2022 alussa erääseen ekstremistiseen ryhmään ja sai ohjeita rautatiekiskojen sulkemiseen sekä Molotovin cocktailien valmistamiseen ja käyttämiseen. Viranomaisten julkaisemien tietojen perusteella ei ole selvää, onnistuiko Šiškovets teossaan vai oliko hän ainoastaan aikeissa toteuttaa jonkin teon.[[57]](#footnote-57)

Lokakuussa 2022 Minskissä tuomittiin rautatiepartisaani Sergei Glebko 11 vuoden vapaudenmenetykseen tiukan turvatason rangaistussiirtolaan sekä 9 600 ruplan (noin 3 600 euroa) sakkoihin. Mies otettiin vaimonsa kanssa kiinni maaliskuun 2022 alussa Stoubtsyssa epäiltynä halkojen polttamisesta rautatiekiskoilla. Teon tarkoituksena oli estää Venäjän sotilaskaluston ja aseiden liikkuminen. Kiinnioton jälkeen Glebko pahoinpideltiin, mikä on nähtävissä hänestä julkaistulla katumusvideolla. Häntä syytettiin terroriteosta (rikoslain 289 §:n m. 1) ja rautateiden tahallisesta käyttökelvottomaksi saattamisesta terroriteon toteuttamista varten (rikoslain 309 §).[[58]](#footnote-58)

**Ukrainan puolelle sotimaan lähtevät**

Valko-Venäjän sisäministeriö ilmoitti maaliskuun 2022 lopulla avanneensa rikosasian Ukrainan puolella taistelevan Kastus Kalinouskin vapaaehtoisrykmentin taistelijoita vastaan. Rikosasia avattiin aseellisen ryhmittymän toimintaan osallistumisesta vieraan valtion alueella (rikoslain 361-3 §:n m. 1 & 16 §). Valko-Venäjällä alettiin ottaa kiinni henkilöitä, jotka väitetysti aikoivat liittyä Kastus Kalinouskin rykmenttiin ja mennä taistelemaan Ukrainaan. Osa kiinniotetuista tunnistettiin viranomaisten luomien tekaistujen Telegram-käyttäjätilien kautta, ja osa otettiin kiinni rajalla.[[59]](#footnote-59)

Nastojaštšeje vremja -uutiskanavan 3.11.2022 julkaisemassa artikkelissa todetaan, että Valko-Venäjällä on otettu kiinni yli kymmenen henkilöä sen vuoksi, että he ovat halunneet liittyä Kastus Kalinouskin rykmenttiin. Sergei Voitjuk oli ensimmäinen valkovenäläinen, joka tuomittiin aikeesta liittyä Kastus Kalinouskin rykmenttiin. Rikostutkinnan mukaan Voitjuk selvitti huhtikuussa 2022 netissä mahdollisia tapoja liittyä Ukrainan asevoimien joukkoihin ja otti yhteyttä heidän edustajiinsa. Voitjuk saapui humalassa Valko-Venäjän ja Ukrainan rajalle ja yritti ylittää sen, mutta hänet otettiin kiinni. Voitjuk tuomittiin heinäkuussa 2022 yhteensä 2,5 vuodeksi yleisen turvatason rangaistussiirtolaan.[[60]](#footnote-60)

Elokuussa 2022 Brestissä tuomittiin opiskelija Andrei Maslov 2,5 vuodeksi vapaudenmenetykseen yleisen turvatason rangaistussiirtolaan. Maslov otettiin kiinni toukokuussa lähellä Ukrainan rajaa, ja hänen puhelimestaan löydettiin Kastus Kalinouskin rykmentin kanssa käytyä viestinvaihtoa. Maslov kertoi oikeudenkäynnin aikana alkaneensa 24.2.2022 jälkeen etsimään tietoa siitä, miten voisi auttaa Ukrainaa voittamaan. Maslov päätti mennä Ukrainaan tarjoamaan ensisijaisesti humanitaarista apua, ja kertoi aikoneensa kieltäytyä käyttämästä aseita.[[61]](#footnote-61)

Marraskuussa 2022 Aleksandr Ainutdinov tuomittiin kahdeksi vuodeksi ja yhdeksi kuukaudeksi vapaudenmenetykseen yleisen turvatason rangaistussiirtolaan yrityksestä liittyä Kastus Kalinouskin rykmenttiin. Ainutdinovista julkaistiin heinäkuussa 2022 katumusvideo, jossa hän tunnustaa päättäneensä liittyä Kastus Kalinouskin rykmenttiin puolustaakseen Ukrainaa. Mies yritti ylittää laittomasti Ukrainan rajan, mutta valkovenäläiset rajavartijat ottivat hänet kiinni.[[62]](#footnote-62)

**Ukrainaa rahallisesti tukeneet**

Ukrainaa rahallisesti tukeneisiin valkovenäläisiin kohdistuvista viranomaistoimista löytyy julkisesti saatavilla olevista lähteistä tässä vaiheessa vain muutamia mainintoja.

Valko-Venäjän tutkintakomitea on ilmoittanut toukokuussa 2022 tutkivansa Ukrainan puolella taistelevien ”palkkasoturien” auttamiseksi lähetettyjä rahankeräyksiä.[[63]](#footnote-63) Elokuussa 2022 hallinnolle myötämielisillä Telegram-kanavilla raportoitiin, että valkovenäläinen laulaja Meryem Gerasimenko otettiin kiinni hänen lahjoitettuaan Ukrainan asevoimille rahaa Bayraktarin-lennokin ostoa varten.[[64]](#footnote-64) Lokakuun lopulla hallinnolle myötämieliset Telegram-kanavat raportoivat, että Homelissa otettiin kiinni 27-vuotias Anastasija Petratšenko. Naisesta kuvattiin ja julkaistiin katumusvideo, jossa hän kertoo kiinnioton syynä olleen hänen pankkikortiltaan Kastus Kalinouskin rykmentin pankkitilille siirretty rahalähetys. Ei ole tiedossa, avattiinko häntä vastaan rikosasiaa.[[65]](#footnote-65)

## Löytyykö tietoa siitä, että 10.3.2022 Minskissä järjestettyyn, Ukrainan sotaa vastustaneeseen protestiin osallistuneita vastaan olisi aloitettu viranomaistoimia?

Julkisesti saatavilla olevista lähteistä ei tässä vaiheessa löydy tietoa Minskissä 10.3.2022 järjestetystä protestista tai protestiin osallistujia vastaan aloitetuista viranomaistoimista.

Lähteistä löytyy maininta 10.3.2022 Minskissä kiinniotetusta Dmitri Matjušenkosta. Matjušenko otettiin kiinni luvattomaan joukkotapahtumaan osallistumisesta (hallintolain 24.23 §). Hän oli 2.3.2022 laittanut ”No war” -tekstin asuntonsa ikkunaan. Matjušenko tuomittiin 13 päiväksi hallinnolliseen arestiin.[[66]](#footnote-66)

## Onko Valko-Venäjä lähettänyt sotilaita Ukrainan sotaan?

Naš Dom -ihmisoikeusjärjestön 16.11.2022 julkaisemassa artikkelissa todetaan, että Valko-Venäjä ei ole tähän asti osallistunut suoraan Venäjän hyökkäykseen Ukrainaan, vaikka onkin antanut Venäjän käyttää aluettaan hyökkäykseen. Valkovenäläisiä joukkoja ei ole tähän mennessä lähetetty Ukrainaan.[[67]](#footnote-67)

Lokakuun 2022 alusta lähtien valkovenäläisiä reserviläisiä on kutsuttu sotilaskomissariaatteihin heidän tietojensa tarkistamista sekä kertausharjoituksia varten. Kutsuja saaneita henkilöitä on ennennäkemättömän suuri määrä. Viranomaisten mukaan maassa suoritetaan suunniteltua työtä asevelvollisten tietojen tarkistamiseksi, ja vuoden 2022 loppuun mennessä kaikkien tiedot tullaan tarkistamaan.[[68]](#footnote-68) Naš Dom -ihmisoikeusjärjestö toteaa 9.12.2022 julkaistussa uutisessa, että asevelvollisia kutsutaan sotilaskomissariaatteihin alueesta riippuen kutsukirjeillä, puhelinsoitoilla tai tiedotusvälineissä julkaistuilla kutsuilla. Joskus sotilaskomissaarit soittavat itse asevelvollisille, ja tarkistavat heidän tietonsa puhelimitse. Asevelvollisilta tarkistetaan erityisesti työ- ja asuinpaikkaa sekä perhesuhteita koskevat tiedot.[[69]](#footnote-69) Belsatin 5.12.2022 julkaisemassa artikkelissa todetaan, että joillakin Minskin alueilla upseerit ovat jopa kulkeneet talosta taloon kirjaamassa asevelvollisten tietoja.[[70]](#footnote-70)

Radio Free Europe/Radio Liberty -mediaorganisaation ylläpitämällä Radyje Svaboda (valkoven. Радыё Свабода) -sivustolla 1.12.2022 julkaistussa uutisessa todetaan, että miehiä kutsutaan sotilaskomissariaattien lisäksi kyläneuvostoihin. Kutsutuille miehille esitetään kysymyksiä heidän terveydentilastaan sekä yhteystiedoistaan. Radyje Svabodan lukijat ovat kertoneet, että miehet pääsevät kotiin lähes välittömästi tietojen tarkistamisen jälkeen. Eräs lukija kertoo hänen miehensä saaneen kutsun saapua sotilaskomissariaattiin. Sotilaskomissariaatissa tarkistettiin miehen pituus, paino, vaatekoko, siviilisääty, työpaikka ja puhelinnumero. Tarkistuksessa kesti noin viisi minuuttia. Venäjän turvallisuuskoneiston entisistä työntekijöistä koostuvan BYPOL-ryhmän tietojen mukaan lähitulevaisuudessa suoritetaan lisätarkistus henkilöihin, joilla on terveyssyistä myönnetty lykkäys asevelvollisuudesta. Heidän tietonsa ja terveydentilansa tarkistetaan lääketieteellisissä lautakunnissa, joita on käsketty myöntää mahdollisimman vähän lykkäyksiä.[[71]](#footnote-71)

Deutsche Wellen 3.11.2022 julkaisemassa artikkelissa oikeusapupalvelu Legal Hubin lakimiehet kertovat olevansa tietoisia tapauksesta, jossa tietojen selvittämistä varten sotilaskomissariaattiin kutsuttua henkilöä kiellettiin matkustamasta ulkomaille. Kielto kumottiin hänen vierailtuaan sotilaskomissariaatin kutsuntalautakunnan luona. On myös tiedossa tapauksia, joissa viranomaiset ovat etsintäkuuluttaneet ulkomaille lähteneitä henkilöitä, jotka eivät ole ulkomaille lähtemisen vuoksi saaneet kutsua sotilaskomissariaattiin. Lakimiehet ovat kiinnittäneet huomiota siihen, että korkeakouluista ja toisen asteen oppilaitoksista valmistuneille on toimitettu tutkintotodistuksen kanssa kutsuntakirje pakolliseen varusmiespalvelukseen. Lakimiehet ovat todenneet, että asevelvollisten tietojen tarkistaminen tulee helpottamaan merkittävästi viranomaisten työtä, jos liikekannallepano julistetaan, ja tällöin värväyksen vältteleminen vaikeutuu.[[72]](#footnote-72)

Liikekannallepanomääräys on asiakirja, joka velvoittaa reserviläistä saapumaan liikekannallepanon julistamisen jälkeen liikekannallepanomääräyksessä ilmoitettuun paikkaan ilman lisäkutsua.[[73]](#footnote-73) Ihmisoikeusjärjestö Naš Dom toteaa 7.12.2022 julkaistussa uutisessa, että joidenkin sotilaskomissariaattiin kutsuttujen henkilöiden sotilaspassiin on liitetty liikekannallepanomääräys. Liikekannallepanomääräystä ei liitetä kaikkien henkilöiden sotilaspasseihin. Puolustusministeriön tiedetään tilanneen aiemmin suuri määrä liikekannallepanomääräyslomakkeita. Naš Dom toteaa, että liikekannallepanomääräysten antaminen tietyille henkilöille vahvistaa Valko-Venäjällä liikkuneet huhut siitä, että sotilaskomissariaatit eivät ainoastaan tarkista asevelvollisten tietoja vaan valitsevat asevelvollisten joukosta miehiä, joilla on sellainen sotilaallinen koulutus, jota ei tällä hetkellä ole tarpeeksi Venäjän armeijassa. Uutisessa arvioidaan, että venäläisiä joukkoja lähetetään Valko-Venäjälle mahdollista uutta, Ukrainaa vastaan kohdistuvaa hyökkäystä varten, ja on todennäköistä, että valkovenäläiset tulisivat täydentämään venäläisissä joukoissa olevat puutteet tietyistä erikoisaloista.[[74]](#footnote-74) Deutsche Wellen 12.12.2022 julkaisemassa artikkelissa todetaan, että myös lääkäreitä on kutsuttu sotilaskomissariaatteihin tietojen tarkistamista varten. Osalle lääkäreistä on annettu liikekannallepanomääräyksiä.[[75]](#footnote-75)

Belsatin 5.12.2022 julkaisemassa artikkelissa todetaan, että jotkut julkaisut ja analyytikot ilmaisivat lokakuussa 2022 huolensa siitä, että Valko-Venäjällä olisi alkanut ”piiloliikekannallepano”. Belsatin mukaan vaikuttaa kuitenkin siltä, että tämä arvio osoittautui vääräksi. Ei ole tietoa siitä, että sotilaskomissariaatteihin tai kertausharjoituksiin kutsuttuja ihmisiä ei olisi päästetty vapaaksi sotilaskomissariaatissa vierailun tai kertausharjoituksiin osallistumisen jälkeen. On todennäköistä, että asevelvollisten tietojen tarkistamisella valmistaudutaan mahdolliseen liikekannallepanoon ja testataan liikekannallepanojärjestelmää laajamittaisesti.[[76]](#footnote-76) Poliittinen analyytikko Artjom Šraibman toteaa Zerkalon 6.12.2022 julkaisemassa artikkelissa, että joukoittain tehtävällä asevelvollisten tietojen tarkistamisella voi olla ainoastaan yksi looginen selitys: viranomaiset valmistautuvat tilanteeseen, jossa heidän tulisi tehdä päätös liikekannallepanon julistamisesta. Šraibmanin mukaan tämä ei tarkoita sitä, että tällainen päätös olisi jo tehty. Valko-Venäjän viranomaiset näkivät Venäjän liikekannallepanon kaoottisuuden ja haluavat välttää vastaavan tilanteen Valko-Venäjällä siltä varalta, että liikekannallepano julistetaan. Sotilaskomissaarit voivat tietojen tarkistamisen jälkeen löytää aiempaa tehokkaammin tarvitsemansa henkilöt.[[77]](#footnote-77)

## Lähteet

DW (Deutsche Welle)

12.12.2022. *Белорусским медикам вручают повестки. Что бы это значило?* <https://www.dw.com/ru/belorusskim-medikam-vrucaut-povestki-cto-by-eto-znacilo/a-64046290> (käyty 12.12.2022).

3.11.2022. *Мобилизация: что важно знать белорусам.* <https://www.dw.com/ru/mobilizacia-cto-vazno-znat-belorusam/a-63634233> (käyty 12.12.2022).

7.7.2022. *Как в РБ записывают "покаянные" видео с оппозиционерами.* <https://www.dw.com/ru/pokajannye-video-oppozicionerov-v-belarusi-kak-siloviki-ih-delajut/a-62394171> (käyty 12.12.2022).

1.7.2022. *"Рельсовым партизанам" грозит смертная казнь: что известно.* <https://www.dw.com/ru/chto-izvestno-o-relsovyh-partizanah-kotorym-v-belarusi-grozit-smertnaja-kazn/a-62328563> (käyty 12.12.2022).

3.3.2022. *Как судили белорусов за антивоенные протесты.* <https://www.dw.com/ru/10-sutok-za-zhelto-golubye-cvety-kak-sudili-belorusov-zaderzhannyh-za-akcii-protiv-vojny/a-61001758> (käyty 12.12.2022).

EADaily 18.5.2022. *В Белоруссии началось расследование финансирования наемников на Украине.* <https://eadaily.com/ru/news/2022/05/18/v-belorussii-nachalos-rassledovanie-finansirovaniya-naemnikov-na-ukraine> (käyty 12.12.2022).

Human Constanta

14.10.2022. *Обзор борьбы с «экстремизмом» в Беларуси за июль-сентябрь 2022.* <https://humanconstanta.org/obzor-borby-s-ekstremizmom-v-belarusi-za-iyul-sentyabr-2022/> (käyty 12.12.2022).

5.7.2022. *Угрозы смертной казнью — обзор борьбы с «экстремизмом» в Беларуси за апрель-июнь 2022*. <https://humanconstanta.org/ugrozy-smertnoj-kaznyu-obzor-borby-s-ekstremizmom-v-belarusi-za-aprel-iyun-2022/> (käyty 12.12.2022).

Maatietopalvelu

9.12.2022. *Valko-Venäjä / Vuoden 2020 presidentinvaalien jälkeisiin mielenosoituksiin osallistuneisiin henkilöihin kohdistuva viranomaismielenkiinto // Belarus / Interest of authorities towards those who protested after the 2020 presidential election.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/bef92674-52ce-4589-98c9-df4b86ae3cfc> (12.12.2022).

2.11.2021. *Valko-Venäjä / Vuoden 2020 presidentinvaalit, viranomaismielenkiinnon kohteena olevat ryhmät, mielenosoittajien tuomiot // Belarus / 2020 presidential election, targeted groups, sentences for protestors*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/513b0a75-b3ac-4a81-b555-c1cd29a2cd53> (käyty 9.12.2022).

21.9.2021. *Valko-Venäjä / Oikeusapu, oikeudenmukainen oikeudenkäynti valittaminen rikosasioissa, vankilaolosuhteet // Belarus / Legal Aid, Fair Trial, Appealing Criminal Cases, Prison Conditions*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/18c5aa10-ba1e-4f85-a14a-978719347160> (käyty 9.12.2022).

11.1.2021. *Valko-Venäjä / Vuoden 2020 presidentinvaalit, oppositioaktivistit, lasten huostaanotto poliittisin motiivein // Belarus / 2020 presidential election, opposition activists, taking children into custody based on political motives.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/5f1f48c3-96b1-4fa5-821f-3cc22d19aae2> (käyty 9.12.2022).

Meduza 14.8.2020. *Here’s why are protesters in Belarus are flying a white-and-red flag.* <https://meduza.io/en/feature/2020/08/14/here-s-why-are-protesters-in-belarus-are-flying-a-white-and-red-flag> (käyty 12.12.2022).

OHCHR (Office of the United Nations High Commissioner for Human Rights) 20.7.2022. *A/77/195 Situation of human rights in Belarus*. <https://spring96.org/files/misc/n2243295.pdf> (käyty 8.12.2022).

REFORM.by

5.8.2022. *Певицу Мерием Герасименко задержали за донат на «Байрактар» для Украины.* <https://reform.by/324571-pevicu-meriem-gerasimenko-zaderzhali-za-donat-na-bajraktar-dlja-ukrainy> (käyty 12.12.2022).

13.7.2022. *Гомельчанку оштрафовали за праздник для украинских детей.* <https://reform.by/321395-gomelchanku-oshtrafovali-za-prazdnik-dlja-ukrainskih-detej> (käyty 12.12.2022).

25.2.2022. *Вчера беларусов задерживали на антивоенных пикетах.* <https://reform.by/299239-vchera-belarusov-zaderzhivali-na-antivoennyh-piketah> (käyty 12.12.2022).

\*\*\*

Белсат (Belsat)

5.12.2022. *Риск вступления Беларуси в войну увеличивается?* <https://belsat.eu/ru/news/05-12-2022-risk-vstupleniya-belarusi-v-vojnu-uvelichivaetsya> (käyty 12.12.2022).

20.10.2022. *Скрытая мобилизация в Беларуси: психическая атака или подготовка к войне?* <https://belsat.eu/ru/programs/20-10-2022-skrytaya-mobilizatsiya-v-belarusi-psihicheskaya-ataka-ili-podgotovka-k-vojne> (käyty 12.12.2022).

Вясна (Vjasna)

[päiväämätön]. *БОРИС КАЙЗЕР*. <https://prisoners.spring96.org/ru/person/barys-kaizer> (käyty 12.12.2022).

6.12.2022. *В Гомеле вынесли приговор бывшей учительнице, снимавшей на телефон российскую военную технику*. <https://spring96.org/ru/news/110070> (käyty 12.12.2022).

2.12.2022. *Минимум 95 человек отправили за решетку: результаты административного преследования в ноябре*. <https://spring96.org/ru/news/110025> (käyty 12.12.2022).

16.11.2022. *За попытку присоединиться к полку имени Кастуся Калиновского — два года и один месяц колонии*. <https://spring96.org/ru/news/109860> (käyty 12.12.2022).

4.11.2022. *Задержания и лишение адвокатов лицензий: хроника преследования 3-4 ноября.* <https://spring96.org/ru/news/109677> (käyty 12.12.2022).

2.11.2022. *Ситуация с правами человека в Беларуси. Октябрь 2022*. <https://spring96.org/ru/news/109645> (käyty 12.12.2022).

24.10.2022. *Новые задержания и "экстремисты": хроника преследования 23-24 октября.* <https://spring96.org/ru/news/109544> (käyty 12.12.2022).

19.10.2022. *Хотел помешать движению поезда с техникой российских войск. "Рельсового партизана" из Столбцов приговорили к 11 годам колонии.* <https://spring96.org/ru/news/109471> (käyty 12.12.2022).

13.10.2022. *"Рельсовому партизану" из Осиповичей присудили 11 лет колонии.* <https://spring96.org/ru/news/109405> (käyty 12.12.2022).

11.10.2022. *Сына речицкого активиста осудили к 2,5 годам колонии за репосты новостей про российскую агрессию*. <https://spring96.org/ru/news/109376> (käyty 12.12.2022).

22.9.2022. *За несколько комментариев в телеграме политзаключенного многодетного отца приговорили к 1,5 года колонии.* <https://spring96.org/ru/news/109150> (käyty 12.12.2022).

19.9.2022. *"Был рад, что российские войска уезжают": политзаключенного Павла Ноздрю приговорили к двум годам колонии за сообщение "экстремистскому" телеграм-каналу о передвижении российских военных.* <https://spring96.org/ru/news/109107> (käyty 12.12.2022).

16.9.2022. *15 лет колонии усиленного режима — "рельсовому партизану" из Витебска*. <https://spring96.org/ru/news/109090> (käyty 12.12.2022).

8.9.2022*. "Считаю себя чувствительным человеком, люблю помогать": гомельчанин прислал "экстремистскому" ресурсу фото и видео российской военной техники — 3,5 года колонии*. <https://spring96.org/ru/news/108990> (käyty 12.12.2022).

5.9.2022. *За сообщения в телеграм-чатах после начала войны гомельчанина приговорили к 6,5 годам колонии.* <https://spring96.org/ru/news/108926> (käyty 12.12.2022).

3.9.2022. *"Собирал возле Пинска сведения о размещении воинских частей". Дрогичинца приговорили к трем годам колонии.* <https://spring96.org/ru/news/108899> (käyty 12.12.2022).

30.8.2022a. *В Минске осудили мужчин: во время антивоенного митинга они "шли" на отступавшего от них спиной солдата*. <https://spring96.org/ru/news/108843> (käyty 12.12.2022).

30.8.2022b. *Приоритет — волонтерская и гуманитарная помощь. К 2,5 годам колонии осудили студента, который "хотел помогать Украине".* <https://spring96.org/ru/news/108842> (käyty 12.12.2022).

16.8.2022. *Жительницу Мозыря осудили за видео российских вертолетов.* <https://spring96.org/ru/news/108741> (käyty 12.12.2022).

8.8.2022. *Правозащитники "Весны" проинформировали спецдокладчиков ООН о преследовании белорусов за антивоенную позицию.* <https://spring96.org/ru/news/108652> (käyty 12.12.2022).

2.8.2022. *В Ляховичах банщик написал несколько слов на гараже и этим нанес ущерб в 10 рублей — 1,5 года "домашней химии".* <https://spring96.org/ru/news/108590> (käyty 12.12.2022).

1.8.2022. *За одно фото российской военной техники IT-специалисту Андрею Уткину присудили два года колонии*. <https://spring96.org/ru/news/108558> (käyty 12.12.2022).

29.7.2022. *Брестчанина приговорили к 2,5 годам колонии за то, что хотел стать добровольцем в Украине*. <https://spring96.org/ru/news/108547> (käyty 12.12.2022).

22.7.2022. *Белорусов задерживают и судят за "приготовлению к участию в войне в Украине": что известно о задержанных и судах.* <https://spring96.org/ru/news/108472> (käyty 12.12.2022).

6.7.2022. *Жителя Кобрина осудили за надписи в поддержку Украины.* <https://spring96.org/ru/news/108270> (käyty 12.12.2022).

20.6.2022. *Полтора года колонии назначил суд Людмиле Романович за оскорбление президента.* <https://spring96.org/ru/news/108103> (käyty 12.12.2022).

16.6.2022. *Новый срок от самой "репрессивной" судьи Бреста: Вера Филоник приговорила молодую маму к 4 годам "домашней химии" за видео с военной техникой.* <https://spring96.org/ru/news/108077> (käyty 12.12.2022).

6.6.2022. *Татуировки, листы бумаги на окнах, видео шествия с БЧБ-флагами: за что судили белорусов в мае.* <https://spring96.org/ru/news/107956> (käyty 12.12.2022).

26.5.2022. *Белоруса приговорили к двум годам колонии за комментарий в адрес Лукашенко после начала войны в Украине.* <https://spring96.org/ru/news/107849> (käyty 12.12.2022).

12.5.2022. *Минимум 150 человек осудили, а у 45 из них конфисковали телефоны: результаты административного преследования в апреле.* <https://spring96.org/ru/news/107696> (käyty 12.12.2022).

9.4.2022. *Протесты в 25 городах и посёлках: как преследуют белорусов, которые высказываются против войны*. <https://spring96.org/ru/news/107338> (käyty 12.12.2022).

4.4.2022. *Ситуация с правами человека в Беларуси. Март 2022.* <https://spring96.org/ru/news/107278> (käyty 12.12.2022).

14.3.2022. *Били дубинками, головой об автозак, ломали ребра: как избивали задержанных на антивоенных акциях в Минске.* <https://spring96.org/ru/news/107080> (käyty 12.12.2022).

Зеркало (Zerkalo)

6.12.2022. *«Зачем всех вызывают в военкомат?» Шрайбман отвечает на вопросы читателей «Зеркала».* <https://news.zerkalo.io/economics/27718.html> (käyty 12.12.2022).

29.7.2022. *В Витебске посадили 62-летнего сельского поэта за антивоенный стишок в TikTok, в котором нашли оскорбление Лукашенко.* <https://news.zerkalo.io/life/18912.html> (käyty 12.12.2022).

12.3.2022. *«Нет войне»? «Нет» и свободе. Минчанин получил 13 суток ареста за надпись «No war» на окне.* <https://news.zerkalo.io/life/11153.html?c> (käyty 12.12.2022).

Маланка Медиа (Malanka Media) 22.6.2022. *«ЭТО — СРЕДНЕВЕКОВЬЕ, ЭТО — ДИЧЬ»: О КАКИХ «МЕЛОЧАХ» СЕГОДНЯ МОЛЧАТ БЕЛАРУСЫ?* <https://malanka.media/news/9633> (käyty 12.12.2022).

Медиазона (Mediazona) 24.10.2022. *Силовики задержали гомельчанку, которая «оказывала финансовую помощь полку Калиновского».* <https://mediazona.by/news/2022/10/24/donation> (käyty 12.12.2022).

Настоящее Время (Nastojaštšeje vremja)

6.12.2022. *В Беларуси учительницу приговорили к четырем годам колонии за отправку телеграм-каналу "Беларускі Гаюн" видео с военной техникой РФ*. <https://www.currenttime.tv/a/srok-za-foto-voennoy-tekhniki/32164550.html> (käyty 12.12.2022).

3.11.2022. *Простреленные колени, огромные сроки в тюрьме, потеря работы. Что произошло с белорусами, открыто поддержавшими Украину.* <https://www.currenttime.tv/a/32112154.html> (käyty 12.12.2022).

16.9.2022. *"Рельсовому партизану" Сергею Коновалову из Витебска дали 15 лет колонии усиленного режима*. <https://www.currenttime.tv/a/relsovomu-partizanu-sergeyu-konovalovu-iz-vitebska-dali-15-let-kolonii/32037665.html> (käyty 12.12.2022).

1.8.2022. *Жителю Гомеля дали два года колонии за то, что он отправил в телеграм-канал "Беларускі Гаюн" фотографию с российской военной техникой.* <https://www.currenttime.tv/a/belorus-poluchil-dva-goda-kolonii-za-foto-foennoy-tehniki/31969119.html> (käyty 12.12.2022).

5.7.2022. *Суд в Беларуси дал 6,5 лет колонии 20-летней студентке из-за репоста публикации с осуждением войны в Украине*. <https://www.currenttime.tv/a/belarus-perednya/31929880.html> (käyty 12.12.2022).

27.4.2022. *В Беларуси на таксиста, который отказался подвозить российского военного, завели дело об экстремизме*. <https://www.currenttime.tv/a/belarus-russia-soldier/31823782.html> (käyty 12.12.2022).

25.4.2022. *Охота на "рельсовых партизан": кого в Беларуси задерживают за происшествия на железной дороге.* <https://www.currenttime.tv/a/ohota-na-relsovyh-partizan-v-belarusi/31817605.html> (käyty 12.12.2022).

Наш Дом (Naš Dom)

9.12.2022. *Возможное предвестие войны?* <https://nash-dom.info/111697> (käyty 12.12.2022).

7.12.2022. *Беларусов странным образом готовят к призыву в войска.* <https://nash-dom.info/111617> (käyty 12.12.2022).

16.11.2022. *Ситуация с беларуской армией: хронология событий после объявления мобилизации в России.* <https://nash-dom.info/110979> (käyty 12.12.2022).

Наша Ніва (Naša Niva) 26.11.2022. *Что будет, если не прийти в военкомат по повестке? А по звонку? Можно ли не называть свои данные для сверки?* <https://nashaniva.com/ru/303577> (käyty 12.12.2022).

Радыё Свабода (Radyje Svaboda) 1.12.2022. *«Выпісваць позвы залучылі нават студэнтаў». Што адбываецца ў Беларусі на фоне магчымай мабілізацыі.* <https://www.svaboda.org/a/32157479.html> (käyty 12.12.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 9.12.2022. [↑](#footnote-ref-1)
2. Maatietopalvelu 2.11.2021. [↑](#footnote-ref-2)
3. Maatietopalvelu 21.9.2021. [↑](#footnote-ref-3)
4. Maatietopalvelu 11.1.2021. [↑](#footnote-ref-4)
5. REFORM.by 25.2.2022. [↑](#footnote-ref-5)
6. Meduza 14.8.2020. [↑](#footnote-ref-6)
7. DW 3.3.2022; Вясна 9.4.2022; Настоящее Время 3.11.2022; Маланка Медиа 22.6.2022. [↑](#footnote-ref-7)
8. Вясна 9.4.2022. [↑](#footnote-ref-8)
9. Вясна 9.4.2022; Вясна 14.3.2022. [↑](#footnote-ref-9)
10. Вясна 9.4.2022. [↑](#footnote-ref-10)
11. Ibid. [↑](#footnote-ref-11)
12. OHCHR 20.7.2022, s. 9. [↑](#footnote-ref-12)
13. Вясна 8.8.2022. [↑](#footnote-ref-13)
14. Вясна 2.11.2022. [↑](#footnote-ref-14)
15. Вясна 2.12.2022. [↑](#footnote-ref-15)
16. Human Constanta 5.7.2022. [↑](#footnote-ref-16)
17. DW 7.7.2022. [↑](#footnote-ref-17)
18. Маланка Медиа 22.6.2022. [↑](#footnote-ref-18)
19. DW 3.3.2022. [↑](#footnote-ref-19)
20. Вясна 9.4.2022. [↑](#footnote-ref-20)
21. Вясна 30.8.2022a. [↑](#footnote-ref-21)
22. Вясна 12.5.2022. [↑](#footnote-ref-22)
23. Настоящее Время 3.11.2022. [↑](#footnote-ref-23)
24. Вясна 6.6.2022. [↑](#footnote-ref-24)
25. Настоящее Время 3.11.2022. [↑](#footnote-ref-25)
26. REFORM.by 13.7.2022. [↑](#footnote-ref-26)
27. Вясна 20.6.2022. [↑](#footnote-ref-27)
28. Вясна 26.5.2022. [↑](#footnote-ref-28)
29. Настоящее Время 5.7.2022. [↑](#footnote-ref-29)
30. Зеркало 29.7.2022. [↑](#footnote-ref-30)
31. Вясна 2.8.2022. [↑](#footnote-ref-31)
32. Вясна 6.7.2022. [↑](#footnote-ref-32)
33. Вясна 5.9.2022. [↑](#footnote-ref-33)
34. Вясна [päiväämätön]. [↑](#footnote-ref-34)
35. Human Constanta 14.10.2022. [↑](#footnote-ref-35)
36. Вясна 22.9.2022. [↑](#footnote-ref-36)
37. Вясна 11.10.2022. [↑](#footnote-ref-37)
38. Вясна 4.11.2022. [↑](#footnote-ref-38)
39. Ibid. [↑](#footnote-ref-39)
40. Human Constanta 14.10.2022. [↑](#footnote-ref-40)
41. Настоящее Время 1.8.2022. [↑](#footnote-ref-41)
42. Настоящее Время 27.4.2022. [↑](#footnote-ref-42)
43. Вясна 16.6.2022. [↑](#footnote-ref-43)
44. Настоящее Время 1.8.2022. [↑](#footnote-ref-44)
45. Вясна 1.8.2022. [↑](#footnote-ref-45)
46. Вясна 16.8.2022. [↑](#footnote-ref-46)
47. Вясна 19.9.2022. [↑](#footnote-ref-47)
48. Вясна 3.9.2022. [↑](#footnote-ref-48)
49. Вясна 8.9.2022. [↑](#footnote-ref-49)
50. Настоящее Время 6.12.2022; Вясна 6.12.2022. [↑](#footnote-ref-50)
51. Настоящее Время 3.11.2022; Настоящее Время 25.4.2022. [↑](#footnote-ref-51)
52. Вясна 9.4.2022. [↑](#footnote-ref-52)
53. Настоящее Время 25.4.2022. [↑](#footnote-ref-53)
54. DW 1.7.2022. [↑](#footnote-ref-54)
55. Human Constanta 14.10.2022. [↑](#footnote-ref-55)
56. Вясна 16.9.2022; Настоящее Время 16.9.2022. [↑](#footnote-ref-56)
57. Вясна 13.10.2022; Настоящее Время 3.11.2022. [↑](#footnote-ref-57)
58. Вясна 19.10.2022. [↑](#footnote-ref-58)
59. Вясна 22.7.2022. [↑](#footnote-ref-59)
60. Настоящее Время 3.11.2022; Вясна 29.7.2022. [↑](#footnote-ref-60)
61. Вясна 30.8.2022b. [↑](#footnote-ref-61)
62. Вясна 16.11.2022. [↑](#footnote-ref-62)
63. EADaily 18.5.2022. [↑](#footnote-ref-63)
64. REFORM.by 5.8.2022. [↑](#footnote-ref-64)
65. Вясна 24.10.2022; Медиазона 24.10.2022. [↑](#footnote-ref-65)
66. Вясна 4.4.2022; Зеркало 12.3.2022. [↑](#footnote-ref-66)
67. Наш Дом 16.11.2022. [↑](#footnote-ref-67)
68. Белсат 20.10.2022; Наша Ніва 26.11.2022. [↑](#footnote-ref-68)
69. Наш Дом 9.12.2022. [↑](#footnote-ref-69)
70. Белсат 5.12.2022. [↑](#footnote-ref-70)
71. Радыё Свабода 1.12.2022. [↑](#footnote-ref-71)
72. DW 3.11.2022. [↑](#footnote-ref-72)
73. Ibid. [↑](#footnote-ref-73)
74. Наш Дом 7.12.2022. [↑](#footnote-ref-74)
75. DW 12.12.2022. [↑](#footnote-ref-75)
76. Белсат 5.12.2022. [↑](#footnote-ref-76)
77. Зеркало 6.12.2022. [↑](#footnote-ref-77)